इस शती के आरंभ में दो प्रमुख नवगीतकारों की आलोचना-पुस्तकें हमारे सामने आईं। एक डॉ. प्रेमशंकर रघुवंशी की कृति 'नवगीत : स्वरूप-विश्लेषण' है और दूसरी पुस्तक रमेश रंजक द्वारा रचित 'नए गीत का उद्भव और विकास' है। संयोगात इन दोनों पुस्तकों में कुछ समानताएँ हैं। दोनों ही नवगीत के आरंभिक दौर के परीक्षण से जुड़ी हैं और दोनों का परीक्षण-विश्लेषण आठवें दशक तक आते-आते समाप्त हो जाता है। स्वभावत: इनमें नवगीत का समग्र मूल्यांकन नहीं हुआ है पर इनमें नवगीत की क्रमश: विकसित होती व्यावर्तकता का सूक्ष्म विश्लेषण हुआ अवश्य देखने को मिलता है, विशेषकर रमेश रंजक का विश्लेषण तार्किक और तीखा है। उन्होंने नवगीत की संरचना और दृष्टि पर गंभीरता से विचार किया है। डॉ० रघुवंशी ने पारंपरिक गीत के समानान्तर विकसित होने वाले नवगीत का तथ्यात्मक निरूपण किया है। वास्तव में डॉ० रघुवंशी का विश्लेषण एक अध्यापक का विश्लेषण है और रंजक का एक कवि का। डॉ. रघुवंशी की पुस्तक का तो दूसरा खंड भी प्रतीक्षित है। आशा है, वह नवगीत की समीक्षा में नया अध्याय जोड़ सकेगा।